Ettepanek: EUROOPA PARLAMENDI JA NÕUKOGU MÄÄRUS, millega muudetakse Euroopa Parlamendi ja nõukogu määrust (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 /* COM/2013/0639 final - 2013/0313 (COD) */





SELETUSKIRI 1. ETTEPANEKU TAUST Finantsmääruse üle peetud läbirääkimiste käigus leppisid Euroopa Parlament, nõukogu ja komisjon kokku finantsmääruse läbivaatamises, et võtta arvesse mitmeaastase finantsraamistiku (2014–2020) üle peetud läbirääkimiste tulemusi. Seetõttu lisati uuele finantsmäärusele selle vastuvõtmisel järgmine Euroopa Parlamendi, nõukogu ja komisjoni ühisavaldus: „Euroopa Parlament, nõukogu ja komisjon lepivad kokku finantsmääruse muutmises, et viia sisse aastaid 2014–2020 hõlmavat mitmeaastast finantsraamistikku käsitlenud läbirääkimiste tulemustest tingitud muudatused, mis puudutavad järgmisi punkte: - hädaabireservi ja Euroopa Ühendamise Rahastust rahastatavate projektide vahendite järgmisse eelarveaastasse ülekandmist käsitlevad eeskirjad; - kasutamata assigneeringute ja eelarve saldo järgmisse eelarveaastasse ülekandmine ning sellega seotud ettepanek kanda need vahendid maksete ja kulukohustuste reservi; - Euroopa Arengufondi võimalik võtmine liidu eelarvesse; - tubakatoodete salakaubaveo vastast võitlust käsitlevatest lepingutest tulenevate rahaliste vahendite käsitlemine.” 27. juunil 2013 saavutati Euroopa Parlamendi, nõukogu eesistujariigi ja komisjoni vahel poliitiline kokkulepe mitmeaastase finantsraamistiku (2014–2020) suhtes ning Euroopa Parlamendi ja nõukogu määruse eelnõu suhtes, millega luuakse Euroopa Ühendamise Rahastu. Ettepanekuga muudetakse finantsmääruse artiklit 13, et lisada sellesse hädaabireservi ja Euroopa Ühendamise Rahastust rahastatavate projektide vahendite järgmisse eelarveaastasse ülekandmist käsitlevad eeskirjad. Nõukogu määruse eelnõuga, millega määratakse kindlaks mitmeaastane finantsraamistik aastateks 2014–2020 (edaspidi „mitmeaastase finantsraamistiku määrus”) on tekkinud uued võimalused kasutamata kulukohustuste ja maksete assigneeringute paindlikuks kasutuselevõtuks. Need rakendatakse mitmeaastase finantsraamistiku tehniliste kohandustega, mis on sätestatud mitmeaastase finantsraamistiku määruse eelnõus, ning võetakse kooskõlas Euroopa Liidu toimimise lepingu artikliga 314 kasutusele eelarvemenetluse raames. Seetõttu ei ole nende võimaluste jaoks tarvis finantsmääruses täiendavaid muudatusi teha. Seoses Euroopa Arengufondiga (EAF) kavatseb komisjon, nagu märkis ka Euroopa Ülemkogu 8. veebruaril 2013, teha ettepaneku EAFi kaasamiseks eelarvesse alates 2021. aastast. Mitmeaastase finantsraamistiku (2014–2020) raames ei saavutatud täiendavat kokkulepet tubakatoodete salakaubaveo vastast võitlust käsitlevatest lepingutest tulenevate rahaliste vahendite käsitlemise suhtes. Seepärast jätkab komisjon kokkulepete rakendamist ning teeb, nagu ta on seda juba teinud programmi „Herakles III” käsitlevas ettepanekus, ettepanekuid ELi-poolse sigarettide salakaubaveo ja võltsimise vastase võitluse jaoks vajalike asjakohaste rahaliste vahendite kohta, täiendades sellega liikmesriikide jõupingutusi. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Kuna käesoleva ettepanekuga üksnes rakendatakse mitmeaastase finantsraamistiku (2014–2020) üle peetud läbirääkimiste tulemusi ja selle reguleerimisala on väga piiratud, siis avalikku arutelu ei korraldatud. 3. ETTEPANEKU ÕIGUSLIK KÜLG Mitmeaastase finantsraamistiku määruse eelnõu artikli 9 lõikega 2 nähakse ette, et hädaabireservi aastane summa on kinnitatud tasemel 280 miljonit eurot (2011. aasta hindades) ja seda võib finantsmääruse kohaselt kasutada kuni aastani n + 1. See reserv lisatakse liidu üldeelarvesse eraldisena. Kõigepealt võetakse kasutusse see osa iga-aastasest summast, mis tuleneb eelnevast aastast. See osa aastast n tulenevast iga-aastasest summast, mida ei kasutata ära aastal n+1, tühistatakse. See nõuab kaht muudatust finantsmääruse artiklis 13: hädaabireservi lisamist finantsmääruse artikli 13 lõikesse 2 ja selle lisamist erandina finantsmääruse artikli 13 lõikesse 6, kuna asjaomased assigneeringud kajastatakse eraldisena eelarve jaotises 40 (reservid). Seoses Euroopa Ühendamise Rahastust rahastatavate projektide vahendite järgmisse eelarveaastasse ülekandmist käsitlevate eeskirjadega tegi komisjon finantsmääruse muutmise ettepaneku kulukohustuste assigneeringute järgmisse eelarveaastasse ülekandmiseks aastasse n + 1 juba nõukogu määrust (millega määratakse kindlaks mitmeaastane finantsraamistik aastateks 2014–2020) käsitleva ettepaneku seletuskirjas[1]. Kõnealuste infrastruktuuriprojektide puhul on nende laadi tõttu paljudel juhtudel vajalik keeruline hankemenetlus. Sellistel juhtudel võivad isegi lühikesed viivitused põhjustada aastastest kulukohustuste assigneeringutest ilmajäämist ning kahjustada asjaomaste projektide elujõulisust ja seega liidu poliitilist otsust moderniseerida oma transpordi-, energia- ja telekommunikatsioonivõrkusid ning infrastruktuuri. Euroopa Ühendamise Rahastu suhtes kokkulepitud kompromissteksti artiklis 19 on sätestatud: „Assigneeringud, mida ei ole kasutatud selle eelarveaasta lõpuks, mille eelarves need on kirjendatud, kantakse edasi vastavalt määrusele (EL) nr XXXX/2012 [uus finantsmäärus].” Finantsmääruse praegune sõnastus ei võimaldaks kulukohustuste assigneeringute ülekandmist eelarveaastasse n + 1 ning sellest tulenevalt on vaja finantsmäärust muuta, kuna see kujutab endast aastasuse põhimõttest tehtavat erandit. Seda arvesse võttes on vaja finantsmääruse artikli 13 lõiget 2 vastavalt muuta, et Euroopa Ühendamise Rahastust rahastatavate projektide kulukohustuste assigneeringud, mida ei ole eelarveaasta lõpuks ära kasutatud, saaks automaatselt järgmisse eelarveaastasse üle kanda. 2013/0313 (COD) Ettepanek: EUROOPA PARLAMENDI JA NÕUKOGU MÄÄRUS, millega muudetakse Euroopa Parlamendi ja nõukogu määrust (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 322, koostoimes Euroopa Aatomienergiaühenduse asutamislepinguga, eriti selle artikliga 106a, võttes arvesse Euroopa Komisjoni ettepanekut, olles edastanud seadusandliku akti eelnõu riikide parlamentidele, võttes arvesse kontrollikoja arvamust[2], toimides seadusandliku tavamenetluse kohaselt[3] ning arvestades järgmist: (1) Euroopa Parlamendi ja nõukogu määrus (EL, Euratom) nr 966/2012[4] võeti vastu 25. oktoobril 2012 ning sellele lisati Euroopa Parlamendi, nõukogu ja komisjoni ühisavaldus, milles lepiti kokku finantsmääruse muutmises, et võtta arvesse mitmeaastase finantsraamistiku (2014–2020) üle peetud läbirääkimiste tulemusi. (2) Pärast poliitilist kokkulepet mitmeaastase finantsraamistiku (2014–2020) ja Euroopa Ühendamise Rahastu loomise suhtes ning kooskõlas ühisavaldusega on vaja muuta määrust (EL, Euratom) nr 966/2012, et lisada sellesse hädaabireservi ja Euroopa Ühendamise Rahastust rahastatavate projektide vahendite järgmisse eelarveaastasse ülekandmist käsitlevad eeskirjad. (3) Hädaabireservi puhul lisatakse asjaomased assigneeringud eelarve reservide jaotisse. Seetõttu tuleb määrust (EL, Euratom) nr 966/2012 muuta, et näha ette reservi arvatud ja aastal n kasutamata jäänud assigneeringute ülekandmine eelarvesse n + 1. (4) Euroopa Ühendamise Rahastust rahastatavate projektide puhul on nende laadi tõttu paljudel juhtudel vajalik keeruline hankemenetlus. Sellistel juhtudel võivad isegi lühikesed viivitused põhjustada aastastest kulukohustuste assigneeringutest ilmajäämist ning kahjustada asjaomaste projektide elujõulisust ja seega liidu poliitilist otsust moderniseerida oma transpordi-, energia- ja telekommunikatsioonivõrkusid ning infrastruktuuri. Määruses (EL, Euratom) nr 966/2012 peaks selle vältimiseks olema Euroopa Ühendamise Rahastu raames rahastatavate projektide puhul sätestatud võimalus kanda automaatselt järgmisse eelarveaastasse üle need kulukohustuste assigneeringud, mida ei ole eelarveaasta lõpuks ära kasutatud, ON VASTU VÕTNUD KÄESOLEVA MÄÄRUSE: Artikkel 1 Määrusesse (EL, Euratom) nr 966/2012 tehtavad muudatused Määruse (EL, Euratom) nr 966/2012 artiklit 13 muudetakse järgmiselt: (1) Lõikesse 2 lisatakse punktid c ja d järgmises sõnastuses: „c) summad, mis vastavad hädaabireservi kulukohustuste assigneeringutele; d) summad, mis vastavad Euroopa Ühendamise Rahastust rahastatavate projektide kulukohustuste assigneeringutele”; (2) Lõikele 2 lisatakse teine lõik: „Esimese lõigu punktides c ja d osutatud summasid võib üle kanda ainult järgmisse eelarveaastasse.”; (3) Lõige 6 asendatakse järgmisega: „6. Ilma et see piiraks artikli 13 lõike 2 punkti c ja artikli 14 kohaldamist, ei kanta reservi arvatud assigneeringuid ja personalikuludeks mõeldud assigneeringuid järgmisse eelarveaastasse üle. Käesoleva artikli tähenduses hõlmavad personalikulud institutsioonide nende liikmete ja töötajate töötasusid ja hüvitisi, kelle suhtes kohaldatakse personalieeskirju.” Artikkel 2 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] KOM (2011) 398 (lõplik), punkt 1.2.2. [2] ELT C [3] Euroopa Parlamendi XXXX seisukoht ja nõukogu XXX otsus. [4] Euroopa Parlamendi ja nõukogu määrus (EL, Euratom) nr 966/2012, 25. oktoober 2012 , mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).